*VEGA præsenterer:* **Bølgende guitarlækkerier fra Australiens østkyst***Ziggy Alberts bringer den varme strandstemning ind i Lille VEGA, når han udfolder sit bløde folk-univers søndag den 12. maj*.

Drøm dig tilbage til den søde tid som backpacker i Australien med papvin i plastikkruset og sand mellem tæerne. Selv hvis det ikke er noget, du kan tjekke af din bucket-list, giver Ziggy Alberts dig følelsen af, at du har prøvet det.

Den australske sanger sætter nye standarder for forventningerne til selvudgivende kunstnere og har med sin jordnære musik samlet en loyal, international fanskare. De dybtfølte, personlige tekster omhandler oplevelserne ved at vokse op nær havet, klimaproblematikker og turnélivet.

Musikmagasinet Clash beskriver Ziggy Alberts skinbarlige musikalske talent som ”*folk-hewn but modern-facing*” og sætter ham i samme kategori som Jack Johnson og en tidlig Ben Howard.

Alberts har i løbet af sine blot 24 år på jorden udgivet tre albums og en ep samt er medstifter af pladeselskabet Commonfolk Records. *Laps Around The Sun* bliver titlen på hans nye album, der udkommer til november.

**Fakta om koncerten:**  
Ziggy Alberts (AUS)  
Søndag d. 12. maj kl. 21.00  
Lille VEGA, Enghavevej 40, 1674 København V  
Billetpris: 170 kr. + gebyr  
Billetsalget starter mandag d. 29. oktober kl. 10.00 via vega.dk og Ticketmaster